Ir-Rapport Speċjali Nru 25/2012 “Ġew stabbiliti għodod għall-monitoraġġ tal-effettività tal-infiq tal-Fond Soċjali Ewropew fuq ħaddiema aktar imdaħħlin fiż-żmien?”





ABBREVJAZZJONIJIET AIR : Rapport Annwali ta’ Implimentazzjoni FSE : Fond Soċjali Ewropew ĠU : Il-Ġurnal Uffiċjali tal-Unjoni Ewropea IT : Teknoloġija tal-Informazzjoni MA : Awtorità ta’ Ġestjoni PO : Programm Operazzjonali UE : Unjoni Ewropea SOMMARJU EŻEKUTTIV I. Il-Fond Soċjali Ewropew (FSE) huwa strument finanzjarju ewlieni għad-dispożizzjoni tal-Unjoni Ewropea (UE) li jgħin lill-Istati Membri fil-qasam tal-impjieg. Matul il-perjodu ta’ programmazzjoni 2007-2013 l-infiq tal-FSE ser jammonta għal aktar minn EUR 75 biljun, li jirrappreżenta madwar 8 % tal-baġit totali tal-UE. II. L-għan ta’ din il-verifika huwa li jiġi vverifikat jekk u sa liema punt l-Istati Membri u l-Kummissjoni żviluppaw u użaw l-għodod meħtieġa biex jiġi vvalutat jekk l-objettivi ppjanati nkisbux. Għal dan il-għan, il-Qorti għażlet wieħed mill-gruppi żvantaġġati prinċipali, jiġifieri ħaddiema aktar imdaħħlin fiż-żmien. III. Il-Qorti sabet nuqqasijiet fir-rigward tat-tfassil tal-Programmi Operazzjonali (PO) kif ukoll is-sistemi ta’ monitoraġġ u evalwazzjoni. Barra dan, hija osservat li l-Kummissjoni ma għandhiex data konsistenti fil-livell tal-UE dwar għanijiet operazzjonali, indikaturi u fondi allokati. IV. B’riżultat ta’ dan, minkejja l-fatt li ż-żieda tar-rata ta’ impjieg ta’ ħaddiema aktar imdaħħlin fiż-żmien hija parti mill-għanijiet strateġiċi tal-UE, la l-Istati Membri u lanqas il-Kummissjoni ma huma f’pożizzjoni li jistabbilixxu kemm-il ħaddiem aktar imdaħħal fiż-żmien kiseb kwalifiki ġodda jew sab jew żamm impjieg wara li bbenefika minn azzjoni ffinanzjata mill-FSE. Barra dan, l-ammonti li ntefqu fuq dan it-tip ta’ azzjoni lanqas mhuma magħrufin ukoll. V. Il-Qorti tirrakkomanda li l-Kummissjoni għandha: (a) teħtieġ li l-Istati Membri jfasslu l-PO tagħhom b’tali mod li l-prestazzjoni tal-fondi tal-FSE tkun tista’ titkejjel. Il-popolazzjonijiet immirati għandhom ikunu definiti b’mod mhux ambigwu u għandhom jiġu definiti għanijiet u indikaturi operazzjonali kwantifikati u relevanti biex jitkejlu r-rendimenti, ir-riżultati u l-impatti speċifiċi fil-livell tal-grupp tal-popolazzjoni mmirata. Għandhom jiġu stabbiliti punti ta’ riferiment intermedji u ġerarkija ta’ valuri mmirati; (b) teħtieġ li l-Istati Membri jfasslu sistemi ta’ monitoraġġ u evalwazzjoni li kapaċi jkejlu u jispjegaw f’intervalli adatti l-progress li jkun sar lejn il-valuri mmirati kollha stabbiliti; (c) tikseb informazzjoni konsistenti u affidabbli mill-Istati Membri sabiex tkun tista’ tipprovdi informazzjoni adatta dwar il-mezzi mobilizzati u r-riżultati miksuba mill-FSE; (d) tiżgura analiżi approfondita tal-kwistjonijiet dwar il-prestazzjoni meta tkun qed tivvaluta u timmonitorja s-sistemi ta’ ġestjoni u kontroll tal-Istati Membri; u (e) ittejjeb id-dokumentazzjoni tal-kontrolli tagħha billi tiżgura li jkun hemm sekwenza tal-verifika li tippermetti li l-firxa u l-konsistenza ta’ dawn il-kontrolli jiġu vvalutati. INTRODUZZJONI GĦANIJIET TAL-UNJONI EWROPEA GĦALL-IMPJIEG U L-FOND SOĊJALI EWROPEW 1. Fis-sena 2000 il-kapijiet ta’ Stat u ta’ gvern approvaw l-Aġenda ta’ Lisbona [1] u fl-2010 l-istrateġija Ewropa 2020 [2], u fiż-żewġ okkażjonijiet stabbilixxew l-istrateġiji ekonomiċi u soċjali tal-Unjoni Ewropea (UE) għall-10 snin li kien imiss. Iż-żewġ dokumenti strateġiċi jinkludu pjanijiet ta’ azzjoni għal aktar tkabbir u impjiegi u jistabbilixxu għanijiet f’bosta oqsma, b’mod partikolari fir-rigward tal-impjieg. 2. Il-Fond Soċjali Ewropew (FSE) huwa strument finanzjarju ewlieni mfassal biex jgħin lill-Istati Membri jilħqu l-objettivi tal-politika tal-UE għall-impjieg. L-għanijiet tiegħu huma l-promozzjoni tal-integrazzjoni fis-suq tax-xogħol ta’ persuni qiegħda u dawk żvantaġġati, primarjament bl-appoġġ ta’ attivitajiet ta’ taħriġ. Matul il-perjodu ta’ programmazzjoni 2007-2013 l-infiq tal-FSE ser jammonta għal aktar minn EUR 75 biljun, li jirrappreżenta madwar 8 % tal-baġit totali tal-UE. PROGRAMMI OPERAZZJONALI U ĠESTJONI KONDIVIŻA 3. L-FSE huwa implimentat mill-Kummissjoni permezz ta’ ġestjoni kondiviża. Dan ifisser li ċerti kompiti huma ddelegati lill-Istati Membri, filwaqt li l-Kummissjoni żżomm ir-responsabbiltà aħħarija għall-infiq kollu tal-UE [3]. 4. L-FSE jiġi implimentat permezz ta’ Programmi Operazzjonali pluriennali (PO) mħejjija mill-Istati Membri, innegozjati mal-Kummissjoni u adottati fil-forma ta’ deċiżjonijiet tal-Kummissjoni [4]. PO huwa dokument strateġiku. Huwa janalizza l-problemi u l-ħtiġijiet taż-żona ġeografika koperta; jidentifika l-gruppi żvantaġġati li jeħtieġu l-assistenza u jistabbilixxi l-għanijiet li għandhom jinkisbu mill-fondi tal-FSE. FIGURA 1 PROGRAMM OPERAZZJONALI: ĦARSA ĠENERALI DIJAGRAMMATIKA TA’ PROGRAMMAZZJONI, IMPLIMENTAZZJONI U RAPPURTAR +++++ TIFF +++++ Sors: Il-Qorti Ewropea tal-Awdituri. 5. Għall-ġestjoni u l-implimentazzjoni tal-PO, l-Istati Membri jinnominaw Awtoritajiet ta’ Ġestjoni (MAs) li jkollhom ir-responsabbiltà ewlenija li jiżguraw li l-programm jiġi implimentat b’mod effettiv u korrett. Għal dan il-għan, l-MAs jistabbilixxu u jżommu sistemi adegwati ta’ ġestjoni finanzjarja u ta’ kontroll għat-twettiq tal-kompiti ta’ programmazzjoni, kontroll, monitoraġġ u rappurtar. L-MAs jistgħu jiddeċiedu li jiddelegaw parti mill-ħidma ta’ implimentazzjoni lil korp intermedju wieħed jew aktar. Il-proġetti jitwettqu minn fornituri magħżula mill-MAs jew il-korpi ta’ implimentazzjoni intermedji. Il-fornitur jipprovdilhom informazzjoni ta’ monitoraġġ dwar il-progress tal-proġett u l-MAs jibagħtu informazzjoni aggregata lill-Kummissjoni fil-forma ta’ rapporti annwali ta’ implimentazzjoni [5]. 6. Il-Figura 1 tippreżenta f’termini simplifikati l-aspetti prinċipali tal-proċessi ta’ programmazzjoni, implimentazzjoni u rappurtar għall-azzjonijiet tal-FSE. KEJL TAL-PRESTAZZJONI 7. Fir-rigward ta’ kwalunkwe partita fil-baġit tal-UE, l-implimentazzjoni tal-FSE għandha tkun konformi mar-Regolament Finanzjarju tal-UE u b’mod partkolari mal-prinċipji fundamentali ta’ ġestjoni finanzjarja tajba [6]: ekonomija, effiċjenza u effettività [7]. Dan ir-rekwiżit ġie inkorporat fir-Regolament dwar il-Fondi Strutturali [8]. 8. Sabiex l-MAs ikunu jistgħu jirrappurtaw dwar ir-riżultati miksuba huwa essenzjali li l-PO jispeċifikaw, mill-bidu, objettivi (valuri mmirati) u indikaturi operazzjonali kwantifikati li jkejlu l-progress li jkun sar matul il-PO. Barra dan, jeħtieġ li jiġu stabbiliti sistemi adegwati għall-monitoraġġ u l-evalwazzjoni tal-implimentazzjoni tal-PO. AMBITU U APPROĊĊ TAL-VERIFIKA 9. L-għan tal-verifika kien li jiġi vverifikat jekk l-Istati Membri u l-Kummissjoni kinux stabbilixxew u implimentaw l-għodod meħtieġa għall-valutazzjoni tal-effettività tal-azzjonijiet tal-FSE li jindirizzaw lill-ħaddiema aktar imdaħħlin fiż-żmien matul il-perjodu ta’ programmazzjoni. Hija ffukat fuq il-kontenut tal-PO u b’mod partikolari fuq l-objettivi u l-indikaturi operazzjonali kwantifikati kif ukoll fuq is-sistemi ta’ monitoraġġ u evalwazzjoni. 10. Il-ħaddiema aktar imdaħħlin fiż-żmien huma wieħed mill-gruppi enfasizzati mill-istrateġiji pluriennali tal-UE. L-Aġenda ta’ Lisbona stabbilixxiet mira għall-impjieg speċifika, għal din il-popolazzjoni, u din għadha popolazzjoni ewlenija għall-ilħuq tal-objettiv għall-impjieg tal-istrateġija Ewropa 2020 [9]. 11. Kien hemm 117-il PO tal-FSE għall-perjodu ta’ programmazzjoni 2007-2013, li minnhom 63 kienu jindirizzaw lill-ħaddiema aktar imdaħħlin fiż-żmien f’mill-inqas wieħed minn dawn li ġejjin: (a) Il-PO jidentifika b’mod espliċitu lill-ħaddiema aktar imdaħħlin fiż-żmien bħala grupp immirat. (b) Il-PO jiddefinixxi indikaturi speċifiċi għall-monitoraġġ tal-progress li jkun sar għal dan il-grupp. (c) Il-fondi ġew allokati għal miżuri li jinkoraġġixxu t-tixjiħ attiv u li jtawlu l-ħajja tax-xogħol, jiġifieri t-tema prioritarja 67 tal-UE [10]. 12. Għall-iskop tal-verifika l-Qorti għażlet 6 PO [11] minn fost dawn it-63. Flimkien dawn jirrappreżentaw EUR 222 miljun, jiġifieri 22 % tal-ammont totali indikat għat-tema prioritarja 67 tal-UE (EUR 1 biljun) u jkopru 4 Stati Membri (il-Ġermanja, l-Italja, il-Polonja u r-Renju Unit). 13. Il-verifika kopriet il-perjodu ta’ programmazzjoni 2007-2013 sa Mejju 2011. Għal kull PO magħżul, il-Qorti analizzat is-sistemi ta’ ġestjoni u wettqet kontrolli dwar il-funzjonament tagħhom, billi eżaminat fuq il-post għadd ta’ proġetti li kienu jvarjaw minn tnejn għal erbgħa, skont il-każ. Fil-Kummissjoni, l-awdituri kellhom intervisti mal-persunal responsabbli u wettqu analiżi tad-dokumenti. Barra minn hekk, għat-63 PO, inklużi dawk li saritilhom żjara fuq il-post, ġie organizzat stħarriġ sabiex tinkiseb informazzjoni mill-MAs rispettivi dwar is-sistemi li jużaw u kif jivvalutaw l-assistenza mogħtija mill-Kummissjoni [12]. OSSERVAZZJONIJIET KONTENUT TAL-PROGRAMMI OPERAZZJONALI 14. Din it-taqsima titratta l-ewwel nett id-definizzjonijiet użati ta’ ħaddiema aktar imdaħħlin fiż-żmien u l-informazzjoni ta’ appoġġ ipprovduta u t-tieni nett l-elementi differenti meħtieġa għall-valutazzjoni tal-prestazzjoni (miri, indikaturi u valuri mmirati). It-tielet parti tikkonċerna l-konnessjoni tal-għanijiet tal-proġetti ma’ dawk tal-PO. L-aħħar waħda hija dwar l-evalwazzjoni tal-Kummissjoni. FIL-PROGRAMMI OPERAZZJONALI D-DEFINIZZJONIJIET TA’ "ĦADDIEMA AKTAR IMDAĦĦLIN FIŻ-ŻMIEN" MA ĠEWX APPLIKATI B’MOD KOERENTI U L-INFORMAZZJONI TA’ SOSTENN LI NGĦATAT HIJA DEFIĊJENTI DEFINIZZJONIJIET INKOERENTI TA’ "ĦADDIEMA AKTAR IMDAĦĦLIN FIŻ-ŻMIEN" 15. Filwaqt li l-Aġenda ta’ Lisbona ddefinixxiet ħaddiem aktar imdaħħal fiż-żmien bħala kwalunkwe persuna kapaċi għax-xogħol ta' bejn il-55 u l-64 sena [13], l-istħarriġ juri li bosta MAs jużaw gruppi ta’ età differenti fil-PO tagħhom, (jiġifieri ’l fuq minn 45 u ’l fuq minn 50 sa ’l fuq minn 55 sena, b’limitu superjuri tal-età jew mingħajru). Dan jista’ jiġi mfisser minn sitwazzjonijiet soċjoekonomiċi u demografiċi differenti. 16. Madankollu d-definizzjoni ta’ ħaddiema aktar imdaħħlin fiż-żmien ma ġietx applikata b’mod konsistenti fid-dokument kollu mingħajr ġustifikazzjoni. Dan kien il-każ f’erbgħa mis-sitt PO magħżula [14]. B’mod partikolari, il-grupp ta’ età użat fl-analiżi tal-ħtiġijiet kien differenti mill-grupp ta’ età użat fl-assijiet prijoritarji [15] u / jew fl-azzjonijiet u l-miri relatati (ara l-Kaxxa 1). KAXXA 1 ID-DEFINIZZJONI FIL-PROGRAMM OPERAZZJONALI TA’ "ĦADDIEMA AKTAR IMDAĦĦLIN FIŻ-ŻMIEN" MA ĠIETX APPLIKATA B’MOD KOERENTI FID-DOKUMENT KOLLU (a) Fil-PO Emilia Romagna, il-valur immirat stabbilit u l-miżuri ppjanati għal ħaddiema aktar imdaħħlin fiż-żmien jirrelataw għall-grupp ta’ età ’l fuq minn 45 sena iżda d-deskrizzjoni tas-sitwazzjoni (inkluża d-data statistika) u tal-ħtiġijiet tiffoka fuq il-grupp ta’ età ta’ 55 – 64 sena. (b) Fil-PO Puglia, l-objettivi operazzjonali fil-livell tal-assi prijoritarju tal-PO u l-miżuri ppjanati jirrelataw għall-grupp ta’ età ’l fuq minn 45 sena. Madankollu, id-deskrizzjoni tas-sitwazzjoni (inkluża d-data statistika) u tal-ħtiġijiet tirrelata unikament mal-grupp ta’ età ta’ 55 – 64 sena. (c) Fil-PO Sassonja-Anhalt u fil-PO Thüringen, il-grupp ta’ età ta’ 55 – 64 sena jintuża fid-deskrizzjoni tas-sitwazzjoni u għall-valuri mmirati stabbiliti fil-livell tal-PO għall-ħaddiema aktar imdaħħlin fiż-żmien. Madankollu, l-iskemi li jimmiraw lejn il-ħaddiema aktar imdaħħlin fiż-żmien huma miftuħin għall-grupp ta’ età ’l fuq minn 50 sena. INFORMAZZJONI TA’ SOSTENN DEFIĊJENTI 17. In-nuqqas, xi ftit jew wisq, ta’ data kwantitattiva fl-analiżi tal-ħtiġijiet, għamilha diffiċli li l-isfond nazzjonali jew reġjonali jinftiehem. B’mod partikolari, l-indikaturi tal-kuntest li jipprovdu informazzjoni kwantifikata dwar is-sitwazzjoni soċjoekonomika taż-żona (eż. ir-rata ta’ attività, ir-rata tal-qgħad) ma jintużawx fi tlieta mis-sitt PO magħżula. 18. Il-Qorti sabet li l-ebda wieħed mill-PO magħżula ma spjega b’mod ċar ir-rabta kawżali bejn l-azzjonijiet deskritti u l-objettivi segwiti. Dan ixekkel il-verifikazzjoni tal-konsistenza programmatika bejn il-ħtiġijiet identifikati, l-istrateġija magħżula u l-għanijiet speċifiċi stabbliti fil-livell tal-assi prijoritarju [16]. 19. Għalkemm fil-PO magħżula kien identifikat bħala grupp żvantaġġat u f’konformità mal-objettiv għall-impjieg tal-Aġenda ta’ Lisbona u l-istrateġija Ewropa 2020, huwa eċċezzjoni li tinsab informazzjoni finanzjarja dwar azzjonijiet immirati lejn "ħaddiema aktar imdaħħlin fiż-żmien" bħala grupp speċifiku [17]. Il-qafas regolatorju attwali jipprevedi data finanzjarja fil-livell tal-assi prijoritarju biss. L-ebda wieħed mill-PO magħżula ma għandu assi prijoritarju speċifikament għal "ħaddiema aktar imdaħħlin fiż-żmien". 20. Il-PO jinkludu wkoll ripartizzjoni indikattiva tal-approprjazzjonijiet finanzjarji tal-FSE madwar it-temi prijoritarji differenti tal-UE [18]. Madankollu, l-ebda tema prijoritarja ma tkopri speċifikament l-azzjonijiet favur il-ħaddiema aktar imdaħħlin fiż-żmien. It-tema prijoritarja 67 tal-UE "(miżuri li) jinkoraġġixxu xjuħija attiva u li jtawlu l-ħajja tax-xogħol" minħabba il-formulazzjoni tagħha hija l-aktar waħda li x’aktarx tinkludi azzjonijiet li jiffokaw fuq ħaddiema aktar imdaħħlin fiż-żmien [19], iżda l-MAs differenti għandhom diversi interpretazzjonijiet tal-kontenut tat-tema prijoritarja 67 (ara l-Kaxxa 2). 21. Konsegwentement, mhuwiex possibbli li jkun magħruf l-ammont tal-finanzjament li ġie allokat fil-PO biex jiżdied l-impjieg ta’ ħaddiema aktar imdaħħlin fiż-żmien. IL-MIRI, L-INDIKATURI U L-VALURI MMIRATI STABBILITI HUMA INADEGWATI 22. Il-miri, l-indikaturi u l-valuri mmirati għandhom jippermettu li l-objettivi ta’ PO jinftehmu u li l-ilħuq tiegħu jitkejjel. Sabiex tiġi vverifikata l-effettività tal-interventi tagħhom, l-MAs għandhom jiddefinixxu fil-PO tagħhom indikaturi tar-rendiment, tar-riżultati u tal-impatti speċifiċi u għanijiet kwantifikati għall-popolazzjonijiet differenti li huma għażlu li jassistu bil-fondi tal-FSE. KAXXA 2 DIVERSI INTERPRETAZZJONIJIET TAL-KONTENUT TAT-TEMA PRIJORITARJA 67 TAL-UNJONI EWROPEA (a) Fil-PO Sassonja-Anhalt, it-tema prijoritarja 67 tkopri biss l-azzjonijiet "Attivi sal-irtirar". Azzjonijiet oħra li jimmiraw li jtejbu l-adattabbiltà ta’ ħaddiema aktar imdaħħlin fiż-żmien u l-aċċess tagħhom għall-impjieg huma ppreżentati taħt temi prijoritarji oħra. (b) Fil-PO Emilia Romagna, it-tema prijoritarja 67 tkopri ħafna azzjonijiet differenti li mhux neċessarjament jiffukaw fuq ħaddiema aktar imdaħħlin fiż-żmien. (c) Fil-PO Ingilterra u Ġibiltà, it-tema prijoritarja 67 ma tkoprix azzjonijiet speċifikati. Fil-fatt, l-ammont allokat għal din it-tema prijoritarja hija stima tal-ispejjeż kollha marbutin ma’ parteċipanti li għandhom ’il fuq minn 50 sena. 23. Il-Figura 2 tipprovdi informazzjoni adizzjonali dwar l-elementi differenti meħtieġa għal valutazzjoni xierqa tal-prestazzjoni flimkien ma’ eżempji illustrattivi. FIGURA 2 PROGRAMM OPERAZZJONALI: ĦARSA ĠENERALI TAL-MIRI POTENZJALI, L-INDIKATURI U L-VALURI MMIRATI +++++ TIFF +++++ Sors: Il-Qorti Ewropea tal-Awdituri bbażat fuq id-definizzjonijiet li żammet il-Kummissjoni fil-linja gwida indikattiva tagħha dwar metodi ta’ evalwazzjoni: indikaturi ta’ monitoraġġ u evalwazzjoni (id-dokument ta’ ħidmma Nru 2 ta’ Awwissu 2006). NUQQAS TA’ INDIKATURI U VALURI MMIRATI SPEĊFIĊI GĦAL ĦADDIEMA AKTAR IMDAĦĦLIN FIŻ-ŻMIEN 24. Fil-PO magħżula, il-ħaddiema aktar imdaħħlin fiż-żmien, għalkemm identifikati bħala grupp li għandu jingħata assistenza, ma kellhomx neċessarjament l-indikaturi jew il-valuri mmirati proprji tagħhom. Konsegwentement, huwa impossibbli li tiġi vvalutata l-effettività tal-azzjonijiet li jindirizzaw il-ħtiġijiet tagħhom (ara l-Kaxxa 3). KAXXA 3 NUQQAS TA’ INDIKATURI U VALURI MMIRATI SPEĊFIĊI GĦAL ĦADDIEMA AKTAR IMDAĦĦLIN FIŻ-ŻMIEN (a) Fil-PO Ingilterra u Ġibiltà hemm valuri mmirati speċifiċi tar-rendiment fir-rigward ta’ ħaddiema aktar imdaħħlin fiż-żmien f’kull assi prijoritarju li jindirizzahom (eż. għall-assi prijoritarju 1, mill-parteċipanti kollha qiegħda u/jew inattivi 18 % għandu jkollhom 50 sena jew aktar). Madankollu, il-valuri mmirati tar-riżultati u tal-impatti huma stabbiliti mill-assi prijoritarju għall-parteċipanti fl-intier tagħhom u mhux speċifikament għal ħaddiema aktar imdaħħlin fiż-żmien (eż. għall-assi prijoritarju 1, 22 % tal-parteċipanti għandhom ikunu fl-impjieg meta jitilqu mill-proġett). (b) Il-PO Puglia jsemmi lill-ħaddiema aktar imdaħħlin fiż-żmien b’mod espliċitu f’żewġ assijiet prijoritarji. Madankollu, wieħed minnhom biss jinkludi valur immirat speċifiku, f’dan il-każ indikatur tal-impatt speċifiku (33,3 % tal-ħaddiema aktar imdaħħlin fiż-żmien u l-migranti għandu jkollhom impjieg sena wara t-tmiem tal-proġett). L-indikaturi l-oħra kollha mogħtija huma ġenerali u limitati għar-rendimenti (eż. l-għadd ta’ proġetti). (c) Fil-PO Sassonja-Anhalt, il-ħaddiema aktar imdaħħlin fiż-żmien li jkunu qiegħda huma grupp immirat taħt l-assi prijoritarju li jindirizza l-persuni qiegħda fit-tul kif ukoll xi gruppi qiegħda u żvantaġġati li jkunu fir-riskju li jsiru qiegħda fit-tul (l-assi prijoritarju C). Għal ħaddiema aktar imdaħħlin fiż-żmien żewġ indikaturi kwantifikati speċifiċi biss kienu definiti taħt dan l-assi prijoritarju, indikatur wieħed tar-rendiment (11 % tal-parteċipanti huma qiegħda u għandhom 55 sena jew aktar) u indikatur makroekonomiku wieħed (jitnaqqas b’mill-inqas kwart tad-differenza bejn il-proporzjoni reġjonali u l-medja tal-proporzjoni nazzjonali tal-perċentwal ta’ dawk qiegħda fil-grupp ta’ età ’l fuq minn 55 sena għall-persuni kollha qiegħda). La indikaturi tar-riżultati u lanqas tal-impatti speċifiċi (f’konformità mad-definizzjoni mogħtija fil-Figura 2) ma ġew definiti għalihom. (d) Fil-PO Thüringen il-ħaddiema aktar imdaħħlin fiż-żmien huma grupp immirat identifikat, li jaqa’ taħt l-assijiet prijoritarji A u C. L-assi prijoritarju A biss għandu valuri mmirati speċifiċi għall-ħaddiema aktar imdaħħlin fiż-żmien, notevolment żewġ valuri mmirati tar-rendiment kwantifikati (12000 parteċipanti aktar imdaħħlin fiż-żmien għandhom jipparteċipaw f’korsjiet biex jiksbu l-kwalifiki; ir-rata ta’ kopertura tal-popolazzjoni ta’ ħaddiema aktar imdaħħlin fiż-żmien hija ta’ 10 %) u wieħed makroekonomiku (l-istabbilizzazzjoni għal 43,3 % tar-rata ta’ parteċipazzjoni tal-forza tax-xogħol għal dawk li għandhom ’il fuq minn 55 sena). La valuri mmirati tar-riżultati u lanqas tal-impatti speċifiċi (f’konformità mad-definizzjoni mogħtija fil-Figura 2) ma ġew indikati. 25. Il-Qorti osservat ukoll li l-indikaturi jirreferu l-aktar għal rendimenti u riżultati u mhux għal impatti speċifiċi. Għalkemm is-sejbien ta’ impjieg jista’ jiġi kkunsidrat bħala l-aqwa prova ta’ suċċess ta’ azzjoni mmirata lejn iż-żieda fl-impjieg tal-parteċipanti tagħha, tali għan mhuwiex sistematikament kwantifikat u mkejjel fil-PO magħżula għall-popolazzjonijiet differenti mmirati (ara l-Kaxxa 3). IL-MIRI U L-INDIKATURI MHUMIEX DEJJEM MARBUTIN DIRETTAMENT MAL-AZZJONIJIET TAL-FOND SOĊJALI EWROPEW 26. Xi wħud mill-miri u l-indikaturi użati fl-azzjonijiet ivverifikati m’għandhom l-ebda konnessjoni diretta mal-interventi tal-FSE, u b’hekk ikun diffiċli li l-prestazzjoni tiġi vvalutata. 27. Dan huwa l-każ għall-miri makroekonomiċi stabbiliti fil-PO (eż. sal-2013 tinkiseb rata mmirata tal-impjieg għall-grupp ta’ età ta’ 55 – 64 sena) peress li s-suċċess jew il-falliment ta’ dawn l-għanijiet tmur lil hinn mill-kontroll tal-azzjonijiet tal-FSE, għaliex dan jiddependi ħafna fuq fatturi esterni (eż. il-kundizzjonijiet ekonomiċi, is-sistema soċjali u l-iskema tal-pensjoni stabbiliti, l-investiment lokali). Tnejn [20] mis-sitt PO magħżula fihom tali miri globali tal-impatt għal ħaddiema aktar imdaħħlin fiż-żmien u 34 mit-63 PO mistħarrġa fihom indikaturi globali tal-impatt. 28. L-istess problema ta’ relevanza tista’ tirriżulta meta l-MA tuża indikaturi li jinkludu azzjonijiet oħra li mhumiex dawk tal-FSE biss. Dan kien osservat fil-PO Polonja fejn indikatur tar-rendiment jirreferi għall-parteċipanti kollha tal-miżuri ta’ appoġġ kollha irrispettivament mis-sors ta’ finanzjament (fondi tal-FSE jew fondi oħra) tal-miżuri. NUQQAS TA’ PUNTI TA’ RIFERIMENT INTERMEDJI U ĠERARKIJA 29. L-għanijiet tal-PO għandhom jintlaħqu saż-żmien tal-għeluq tal-programm, jiġifieri disa’ snin aktar tard [21]. L-istabbiliment ta’ punti ta’ riferiment intermedji (annwali jew biennali) jkun jippermetti lill-MAs jidentifikaw devjazzjonijiet fl-implimentazzjoni tal-PO fi stadju bikri u jagħtihom opportunità biex jieħdu azzjonijiet korrettivi fil-ħin. 30. L-ebda wieħed mill-PO magħżula ma kien jinkludi punti ta’ riferiment intermedji. Madankollu, fil-Polonja, l-MA tistabbilixxi objettivi lill-korpi ta’ implimentazzjoni tagħha li jridu jintlaħqu fi tmiem tas-sena ta’ wara. Fil-PO Ingilterra u Ġibiltà, hemm proviżjoni għal żewġ perjodi għall-konklużjoni ta’ kuntratti mal-fornituri (2007-2010 u 2011-2013) sabiex il-bidliet fil-prospetti ekonomiċi u r-riżultati diġà miksuba jkunu jistgħu jitqiesu. 31. Il-preżenza ta’ ġerarkija tippermetti lil dawk li jfasslu l-politika jiċċaraw l-ogħla prijorità tagħhom u tgħin lill-korpi ta’ implimentazzjoni jaġixxu kif meħtieġ. Mingħajr ġerarkija hemm ir-riskju ta’ kunflitt bejn l-għanijiet (eż. il-ftuħ tal-kors ta’ taħriġ lill-persuni żvantaġġati ħafna kontra perċentwal għoli ta’ parteċipanti li jsibu l-impjieg) u ta’ għażla mhux xierqa magħmula mill-korpi ta’ implimentazzjoni. L-ebda wieħed mill-PO magħżula ma stabbilixxa ġerarkija bejn l-għanijiet kwantifikati differenti u sebgħa biss mit-63 MAs mistħarrġa rrappurtaw li għamlu dan. L-EBDA INDIKATURI KOMUNI 32. Fl-aħħar nett, fin-nuqqas ta’ indikaturi komuni obbligatorji għall-PO kollha u bl-eċċezzjoni tad-data tar-rendiment fir-rigward tal-parteċipanti [22], il-Kummissjoni ma għandha għad-dispożizzjoni tagħha l-ebda data standardizzata dwar il-prestazzjoni li tista’ tiġi aggregata fil-livell tal-UE. Abbażi ta’ dan, il-Kummissjoni mhijiex f’pożizzjoni li tirrapporta dwar ir-riżultati u l-impatti ġenerali tal-azzjonijiet iffinanzjati mill-FSE li jindirrizzaw lill-ħaddiema aktar imdaħħlin fiż-żmien. IL-MIRI TAR-RIŻULTATI U TAL-IMPATTI SPEĊIFIĊI TAL-PROGRAMMI OPERAZZJONALI MHUMIEX SISTEMATIKAMENT INKORPORATI FIL-KUNDIZZJONIJIET TAL-PROĠETTI 33. Għal ħamsa mis-sitt PO magħżula, il-Qorti sabet li l-proġetti ġeneralment fihom biss għanijiet tar-rendiment kwantifikati (eż. l-għadd ta’ parteċipanti). Il-kisba ta’ ċertu riżultat jew impatt speċifiku hija rarament imposta fuq il-fornituri. L-eċċezzjoni hawn hija l-PO Ingilterra u Ġibiltà, fejn il-valuri mmirati tar-riżultati stabbiliti fil-PO huma sistematikament inkorporati fil-kundizzjonijiet tal-proġetti [23]. 34. Meta l-għanijiet tal-PO ma jkunux inkorporati fil-proġetti, jeżisti r-riskju li dawn l-għanijiet ma jinkisbux fit-tmiem tal-perjodu ta’ programmazzjoni jew li l-proġetti magħżula ma jikkontribwixxu proprju xejn għalihom, anke meta l-proġetti jkunu ta’ suċċess skont il-kriterji proprji tagħhom (ara l-Kaxxa 4). 35. Barra minn hekk, l-inkorporazzjoni fil-ftehimiet tal-proġetti ta’ għanijiet tar-riżultati jew tal-impatti speċifiċi li għandhom jinkisbu mill-fornitur tiftaħ it-triq għal alternattiva tal-ġestjoni. Din tippermetti li l-MAs jorbtu l-ammont tal-pagamenti tagħhom lill-fornituri mal-pretsazzjoni tal-proġetti u mhux aktar mal-ispejjeż effettivi biss. Mis-sitt PO magħżula, din it-teknika hija attwalment applikata sistematikament mill-MA Ingilterra u Ġibiltà biss iżda tnejn oħra użaw dan l-approċċ b’mod limitat u waħda kienet qed tikkunsidra li timxi f’dik id-direzzjoni [24]. KAXXA 4 INKONSISTENZI FIL-VALURI MMIRATI BEJN IL-PROĠETTI U L-PROGRAMMI OPERAZZJONALI (a) Għall-PO Emiglia Romagna, l-istediniet għall-offerti ma fihom l-ebda valuri mmirati u l-kuntratti mal-fornituri fihom biss l-għadd ta’ parteċipanti li għandu jintlaħaq. L-uniku valur immirat tar-rendiment [25] ikkwantifikat fil-livell tal-PO (64 % tal-parteċipanti ’l fuq minn 45 sena għandhom isibu impjieg fi żmien sena mill-għeluq tal-intervent) ma ġiex segwit fil-kuntratti. (b) Għall-PO Puglia, l-uniku valur immirat tar-rendiment stabbilit fil-PO, li jkopri lill-ħaddiema aktar imdaħħlin fiż-żmien u li jista’ jiġi inkorporat fil-proġett huwa r-rata grossa ta’ integrazzjoni tal-parteċipanti fl-impjieg (33,3 % tal-immigranti u tal-ħaddiema aktar imdaħħlin fiż-żmien li jipparteċipaw fil-proġetti għandhom isibu impjieg fi żmien sena mill-għeluq tal-intervent). Madankollu, dan ma sarx. (c) F’Sassonja-Anhalt, ir-rati ta’ parteċipazzjoni stabbiliti fil-PO għall-gruppi mmirati differenti mhumiex riflessi fid-deċiżjonijiet tal-proġetti. L-ispjegazzjoni li ngħatat kienet li l-proġetti kollha għandhom il-miri distintivi proprji tagħhom. Barra dan, ir-rati ta’ parteċipazzjoni u l-kwoti ta’ kollokament inklużi fil-livell tal-iskema ta’ finanzjament [26] mhumiex vinkolanti għall-korpi ta’ implimentazzjoni u l-fornitur għaliex huwa kkunsidrat li huwa prattikament impossibbli li dawn jiġu previsti bi kwalunkwe grad ta’ preċiżjoni matul is-seba’ snin tal-PO. IL-KUMMISSJONI MA TIDDOKUMENTAX B’MOD SODISFAĊENTI L-EVALWAZZJONI TAGĦHA TAL-KONTENUT TAL-PROGRAMMI OPERAZZJONALI 36. Ir-rwol tal-Kummissjoni [27] huwa li tivverifika li l-PO fih l-informazzjoni kollha meħtieġa u li din tkun konformi ma’ dokumenti strateġiċi oħra [28]. Ladarba dawn l-analiżijiet ikunu kkompletati, il-Kummissjoni tadotta l-PO. 37. Il-Qorti nnutat li l-Kummissjoni tivverifika l-preżentazzjoni u l-kwalità tad-data mogħtija fil-PO. Fl-2006, sabiex jiġi żgurat approċċ konsistenti mis-servizzi tagħha, hija stabbilixxiet manwal [29] li fih pariri operazzjonali dwar l-aspetti prinċipali kollha relatati mal-programmazzjoni 2007-2013. Għal raġunijiet ta’ trasparenza, hija għamlitu disponibbli lill-Istati Membri. 38. Madankollu, minn perspettiva ta’ sekwenza tal-verifika, il-Kummissjoni ma tiddokumentax b’mod sodisfaċenti l-kontrolli li twettaq fuq il-PO. Sabiex jivverifikaw li l-informazzjoni meħtieġa tingħata (imsejħa l-kontroll tal-ammissibbiltà) l-uffiċjali tal-Kummissjoni jużaw lista ta’ kontroll komuni. Il-lista ta’ kontroll hija konċiża u fil-parti l-kbira tal-każijiet ma hemm l-ebda programm ta’ kontroll sottostanti jew dokumentazzjoni tal-kontrolli mwettqa. Barra minn hekk, għall-valutazzjoni kwalitattiva tad-data pprovduta [30], ma teżisti l-ebda lista ta’ kontroll. 39. B’riżultat, il-kontrolli mwettqa mis-servizzi tal-Kummissjoni fuq is-sitt PO magħżula jistgħu jiġu identifikati indirettament biss billi jiġu eżaminati r-rakkomandazzjonijiet u l-mistoqsijiet li tqajmu. Konsegwentement, mhuwiex possibbli li tiġi ġġudikata l-firxa tal-verifikazzjonijiet imwettqa, jew li l-istess approċċ ġie applikat sistematikament. SISTEMI TA’ MONITORAĠĠ U EVALWAZZJONI 40. Din it-taqsima tittratta l-ewwel nett is-sistemi ta’ monitoraġġ u mbagħad l-ippjanar u l-implimentazzjoni tal-evalwazzjonijiet. L-aħħar parti tikkonċerna l-evalwazzjoni mill-Kummissjoni tal-implimentazzjoni tal-PO. IS-SISTEMI TA’ MONITORAĠĠ MHUX DEJJEM JIPPERMETTU L-VERIFIKAZZJONI TAL-PROGRESS LI JKUN SAR LEJN L-OBJETTIVI INTIŻI 41. Huwa r-rwol u r-responsabbiltà tal-Istati Membri li jimmonitorjaw l-implimentazzjoni tal-PO. Sabiex jiġi segwit il-progress li jkun sar lejn l-għanijiet stabbiliti fil-PO, jeħtieġ li l-MAs ikollhom aċċess jew għal data kompleta, affidabbli u fil-ħin fil-livell tal-parteċipanti li tippermettilhom jniedu l-mistoqsijiet kollha meħtieġa jew ikollhom għad-dispożizzjoni tagħhom l-informazzjoni aggregata meħtieġa pprovduta lilhom mill-korpi ta’ implimentazzjoni intermedji. 42. Id-data ta’ monitoraġġ tinġabar permezz tal-fornituri jew tiġi minn sorsi esterni oħra (eż. ministeri tal-impjieg jew uffiċċji tal-istatistika). Huwa tal-akbar importanza għal raġunijiet ta’ konsistenza li l-MA tiddefinixxi minn qabel il-kontenut tad-data li għandha tinġabar u tiżgura wkoll li l-kwalità hija vverifikata jew li, tal-inqas, tista’ tiġi vverifikata. 43. Għall-PO magħżula, l-MAs normalment iddefinixxew b’mod ċar id-data li kienu jeħtieġu, għalkemm ġew identifikati każijiet ta’ data ta’ monitoraġġ inkompleta (ara l-Kaxxa 5). KAXXA 5 DATA TA’ MONITORAĠĠ INKOMPLETA (a) Għall-PO Sassonja-Anhalt, kien biss fl-ewwel kwart tal-2009 li l-MA ddefinixxiet il-kontenut sħiħ tad-data li kellha tinġabar mill-fornituri fir-rigward ta’ parteċipanti u proġetti. Għall-proġetti li nbdew qabel, hemm data nieqsa. (b) Il-PO Thüringen jinkludi żewġ indikaturi fir-rigward tar-rata ta’ effettività tal-impjieg gross li jkopru lill-ħaddiema aktar imdaħħlin fiż-żmien, fost gruppi oħra: l-ewwel wieħed huwa relatat mat-transizzjoni tal-parteċipanti għall-impjieg fi żmien 4 ġimgħat mit-tlestija tal-proġett u t-tieni mas-sostenibbiltà tal-impjiegi tal-parteċipanti wara 6 u 12-il xahar. Għat-tieni indikatur, m’hemmx definizzjoni tal-kontenut eżatt u b’hekk ma nġabret ebda data. 44. Nuqqasijiet fil-metodu użat għall-ġbir tad-data jista’ jkollhom effett negattiv fuq l-affidabbiltà tad-data miġbura. Dan huwa l-każ meta l-fornitur ma jkollux għalfejn jiddokumenta jew jiġġustifika d-data tiegħu jew meta l-MA ma jkollha ebda possibbiltà lanqas biex tagħmel kontroverifika tal-affidabbiltà tagħha. B’mod partikolari, liġijiet dwar il-protezzjoni tad-data jistgħu jimpedixxu lill-Aġenziji tal-Impjieg fl-Istati Membri milli jikxfu informazzjoni dwar parteċipant fi proġett tal-FSE, lanqas lill-MAs [31] (ara l-Kaxxa 6). 45. Meta parti terza indipendenti jkollha r-responsabbiltà li tipprovdi d-data ta’ monitoraġġ, il-metodu tal-ġbir tad-data magħżul minn xi wħud mill-MAs ivverifikati huwa inadegwat, peress li l-informazzjoni tinġabar tard wisq biex l-MA tikseb aġġornament fil-ħin dwar is-sitwazzjoni (ara l-Kaxxa 7). KAXXA 6 DATA TA’ MONITORAĠĠ DUBJUŻA F’Sassonja-Anhalt u Thüringen, il-parteċipant fi proġett tal-FSE mhuwiex legalment obbligat li jwassal l-informazzjoni korretta u l-fornitur ma għandux għalfejn jiddokumenta jew jiġġustifika l-istatus tal-impjieg ikkomunikat mill-parteċipant fit-tmiem tal-proġett. Billi l-liġijiet dwar il-protezzjoni tad-data jimpedixxu lill-MA u lill-korpi intermedji milli jkollhom aċċess għad-databases tal-Aġenziji tal-Impjieg, huma ma jistgħux jivverifikaw l-affidabbiltà ta’ din id-data. KAXXA 7 NUQQASIJIET FL-APPROĊĊ ESTERN TAL-ĠBIR TAD-DATA Għall-PO Puglia, għalkemm l-MA għandha sistema ta’ monitoraġġ integrata tal-IT u l-kapaċità li tivverifika l-istatus tal-impjieg tal-parteċipanti kollha fi proġett tal-FSE kontra d-database tal-impjieg, ġie deċiż li d-data għall-indikatur "sejbien ta’ impjieg għall-parteċipanti tal-FSE" kellha tinġabar permezz ta’ stħarriġ fil-livell nazzjonali mill-uffiċċju tal-istatistika. Saż-żjara tal-verifika fuq il-post (Mejju 2011) l-ebda data ta’ dan it-tip ma kienet għadha ġiet ipprovduta lill-MA. 46. Il-verifika enfasizzat li mhux is-sistemi kollha tal-IT għandhom kontrolli inkorporati li jivverifikaw il-puntwalità, il-kompletezza u l-plawżibbiltà tad-data ta’ monitoraġġ introdotta. Dan iżid ir-riskju li l-MAs ma jkollhomx għad-dispożizzjoni tagħhom l-informazzjoni eżawrjenti u affidabbli meħtieġa għall-monitoraġġ tal-PO (ara l-Kaxxa 8). 47. Kien osservat ukoll li l-MAs ma għamlux użu sħiħ mid-data miġbura f’kuntest differenti, u b’hekk tilfu opportunità li jsaħħu l-informazzjoni ta’ monitoraġġ bi spiża negliġibbli (ara l-Kaxxa 9). KAXXA 8 DIFETTI FIS-SISTEMA ELETTRONIKA TA’ MONITORAĠĠ (a) Għall-PO Polonja, l-użu ta’ spreadsheets minn xi korpi ta’ implimentazzjoni intermedji għall-monitoraġġ tal-proġetti tagħhom iżid ir-riskju ta’ żbalji. L-MA tirċievi data kkonsolidata limitata għar-rendiment. Barra minn hekk, iż-żewġ sistemi tal-IT li fihom rispettivament id-data finanzjarja u dik dwar il-parteċipanti, mhumiex interkonnessi. (b) Għall-PO Sassonja-Anhalt, l-organizzazzjonijiet intermedji jużaw l-ispreadsheets biex isegwu l-proġetti individwali, peress li huma jiġġudikaw li d-data fis-sistema ta’ monitoraġġ hija inkompleta u impreċiża. KAXXA 9 DATA DISPONIBBLI MA NTUŻATX Il-proċedura ta’ akkreditament stabbilita għall-PO Emilia Romagna tistipula li, sabiex jinżamm l-istatus akkreditat, il-fornituri għandhom jilħqu żewġ valuri minimi predeterminati stabbiliti mill-MA: rata ta’ effettività ta’ 70 % (li hija l-perċentwal tal-parteċipanti fil-proġetti li, 12-il xahar wara t-tmiem tal-proġett, ikunu impjegati jew ikunu għadhom qed jistudjaw) u rata ta’ effettività ta’ impjieg relatat ta’ 50 % (li hija l-għadd ta’ parteċipanti li jkunu qed jaħdmu f’impjiegi relatati mat-taħriġ li jkunu rċevew bħala perċentwal tal-għadd ta’ parteċipanti impjegati). Il-fornituri bagħtu din id-data lill-MA, li tivverifika l-affidabbiltà tagħha. Madankollu, l-MA ma tużax din id-data li jkollha għad-dispożizzjoni tagħha biex issegwi xi indikatur tal-effettività tal-impjieg għax il-PO ppreveda li dan l-indikatur jiġi segwit bl-użu ta’ informazzjoni minn stħarriġiet nazzjonali organizzati mill-uffiċċju tal-istatistika. 48. Fl-aħħar nett, l-MAs inġenerali u l-Kummissjoni mhumiex f’pożizzjoni li jistabbilixxu x’intefaq sew fuq ħaddiema aktar imdaħħlin fiż-żmien jew fuq gruppi mmirati oħra. L-MAs jipprovdu data finanzjarja fir-rapporti annwali ta’ implimentazzjoni tagħhom għall-assijiet prijoritarji tal-PO (ammonti minfuqa) u t-temi prijoritarji tal-UE (ammonti allokati) [32], iżda mhux fil-livell tal-gruppi mmirati (ara wkoll il-paragrafu 19). Barra minn hekk, iċ-ċifri li ngħataw għat-temi prijoritarji tal-UE mhumiex ta’ natura konsistenti (ara l-paragrafu 20) u għal xi MAs ammonti allokati tfisser ammonti impenjati, filwaqt li għal MAs oħra din tfisser ammonti li tħallsu. JEŻISTU NUQQASIJIET FL-IPPJANAR U L-IMPLIMENTAZZJONI TAL-EVALWAZZJONIJIET 49. Huwa r-rwol u r-responsabbiltà tal-Istati Membri li jevalwaw l-implimentazzjoni tal-PO. L-evalwazzjoni għandha tgħin lill-maniġers biex jifhmu u jfissru għaliex u kif azzjonijiet speċifiċi għenu biex jikkontribwixxu għall-għanijiet stabbiliti jew għaliex dawn naqsu milli jagħmlu kwalunkwe differenza. 50. Il-valutazzjoni kontinwa u fil-ħin tal-progress ta’ programm teħtieġ mhux biss attività ta’ evalwazzjoni kontinwa u li tkun inkorporata mill-bidu iżda wkoll l-għażla ta’ temi u approċċi ta’ evalwazzjoni li jippermettu valutazzjoni tal-effettività tal-azzjonijiet differenti għall-popolazzjonijiet differenti. 51. Meta PO jispeċifika gruppi mmirati, għanijiet kwantifikati u indikaturi, il-valutazzjoni tal-effettività tal-azzjonijiet għal dawn il-gruppi, il-miri jew l-indikaturi għandha tkun tema ewlenija ta’ evalwazzjoni. Altrimenti, l-MA titlef l-opportunità li tikseb feedback approfondit dwar il-prestazzjoni tal-PO tagħha. 52. Ir-rekwiżiti regolatorji fir-rigward tal-evalwazzjonijiet imposti fuq l-MAs huma ġenerali ħafna [33]. Huma ma jistabbilixxux sett minimu ta’ temi li għandhom ikunu koperti, u lanqas ma huwa obbligatorju li jiġi prodott pjan ta’ evalwazzjoni. 53. Il-Kummissjoni toħroġ noti ta’ gwida mhux obbligatorji biex jgħinu lill-Istati Membri fl-implimentazzjoni tal-PO. Fir-rigward tal-kwistjoni dwar l-evalwazzjoni, il-Kummissjoni enfasizzat l-importanzali jkun hemm pjan ta’ evalwazzjoni, jintużaw indikaturi, jitwettqu evalwazzjonijiet b’mod kontinwu u tinġabar id-data [34]. Barra minn hekk, hija ilha tippromwovi sa mill-1997 il-kejl tal-effetti netti tal-PO fuq l-impjieg [35] bħala l-għodda aħħarija għall-valutazzjoni tal-effettività tal-azzjonijiet tal-impjieg. In-nota ta’ gwida aġġornata msemmija hawn fuq tistabbilixxi pass pass kif jiġu stmati l-effetti diretti fuq l-impjieg fil-livell tal-programmi u dan jinvolvi l-użu tad-data ta’ monitoraġġ fuq il-proġetti. 54. Skont il-Kummissjoni [36], kien hemm użu varjabbli tal-gwida tagħha madwar l-Istati Membri fl-istimu tal-impatt tal-programmi 2000-2006 fuq l-impjieg. Rigward il-perjodu ta’ programmazzjoni 2007-2013, il-Qorti osservat li l-MAs tal-PO magħżula għażlu l-approċċ minimu: dak li mhuwiex obbligatorju ma jsirx. Konsegwentement, jeżistu nuqqasijiet fl-approċċ ta’ evalwazzjoni fir-rigward tal-PO magħżula (ara l-Kaxxa 10). KAXXA 10 NUQQASIJIET FL-APPROĊĊ TA’ EVALWAZZJONI (a) Għall-PO Puglia u l-PO Emilia-Romagna ma kien hemm disponibbli l-ebda rapport ta’ evalwazzjoni fiż-żmien taż-żjara tal-verifika mill-Qorti f’Mejju 2011 (fil-ħames sena ta’ implimentazzjoni). (b) Ħlief għall-PO Ingilterra u Ġibiltà [37] u l-PO Pollakk [38], l-ebda evalwazzjoni ma kienet ippjanata jew imwettqa biex jiġi vvalutat l-impatt tal-azzjonijiet fuq ħaddiema aktar imdaħħlin fiż-żmien bħala grupp immirat speċifiku. (c) Mis-sitt PO magħżula, l-effett nett tal-azzjonijiet imwettqa fuq l-impjieg kien ikkwantifikat biss għall-PO Ingilterra u Ġibiltà [39]. Għall-ħames PO l-oħra, l-evalwaturi ma kellhomx pjanijiet biex jagħmlu kalkolu ta’ dan it-tip. IL-KUMMISSJONI TIPPRIJORITIZZA L-KWISTJONIJIET FINANZJARJI FL-EVALWAZZJONI TAGĦHA TAS-SISTEMI TA’ ĠESTJONI U KONTROLL 55. Ir-regolament [40] jeħtieġ li l-Kummissjoni tivverifika l-eżistenza u l-funzjonament tajjeb tas-sistemi ta’ ġestjoni u kontroll stabbiliti mill-Istati Membri, li tivverifika r-rapporti annwali dwar l-implimentazzjoni tal-PO (AIRs), u li teżamina l-progress li jkun sar matul is-sena preċedenti. 56. Għall-eżami tal-implimentazzjoni tal-PO, il-Kummissjoni għandha ammont kbir ta’ informazzjoni għad-dispożizzjoni tagħha. L-uffiċjali tagħha jirċievu kopja tar-rapporti ta’ evalwazzjoni finalizzati, jipparteċipaw fil-laqgħat tal-Kumitati ta’ Monitoraġġ [41], iwettqu żjarat u kontrolli fuq il-post u jiddiskutu mal-MAs mill-inqas darba fis-sena dwar il-progress li jkun sar. Fl-aħħar nett huma jivverifikaw l-AIRs. 57. Fil-valutazzjoni tas-sistemi ta’ ġestjoni u kontroll stabbiliti fl-Istati Membri, l-enfasi tal-Kummissjoni hija fuq il-ġestjoni finanzjarja u l-legalità u r-regolarità tal-azzjonijiet u mhux fuq il-monitoraġġ tal-prestazzjoni u l-proċessi ta’ evalwazzjoni. B’mod ċar, l-għan prinċipali huwa t-tnaqqis tal-impatt finanzjarju tal-iżbalji. L-istess orjentazzjoni hija evidenti fil-gwida mogħtija mill-Kummissjoni lill-MAs fir-rigward tar-responsabbiltajiet tagħhom f’dan il-qasam. 58. Il-Kummissjoni hija konxja li l-analiżi tal-valur miżjud tal-finanzjament mill-UE, minflok il-kontribuzzjoni jew l-ispejjeż imġarrba, teħtieġ enfasi aktar qawwija fuq id-data ta’ monitoraġġ mhux finanzjarja [42]. Madankollu, dan ma kienx osservat għall-perjodu ta’ programmazzjoni 2007-2013. 59. Barra dan, id-dokumentazzjoni mill-Kummissjoni tal-valutazzjoni tagħha tal-implimentazzjoni tal-PO tbati mill-istess dgħufija prinċipali bħal dik tal-evalwazzjoni tagħha tal-kontenut tal-PO (ara l-paragrafi 38 sa 39), jiġifieri n-nuqqas ta’ sekwenza tal-verifika suffiċjenti. B’mod partikolari, peress li l-Kummissjoni ma żviluppatx format standardizzat għar-reġistrazzjoni tas-segwitu li ngħata għall-osservazzjonijiet bil-miktub tagħha dwar l-AIRs li ntbagħtu lill-MAs, mhuwiex possibbli li l-Kummissjoni turi l-kwalità tal-proċess. KONKLUŻJONIJIET U RAKKOMANDAZZJONIJIET 60. Minkejja l-fatt li ż-żieda tar-rata ta’ impjieg ta’ ħaddiema aktar imdaħħlin fiż-żmien hija parti mill-għanijiet strateġiċi tal-UE, la l-MAs u lanqas il-Kummissjoni ma huma f’pożizzjoni li jistabbilixxu kemm-il ħaddiem aktar imdaħħal fiż-żmien kiseb kwalifiki ġodda jew sab jew żamm impjieg wara li bbenefika minn azzjoni ffinanzjata mill-FSE. L-għodod meħtieġa għall-forniment ta’ informazzjoni relevanti u affidabbli f’dan ir-rigward ma ġewx stabbiliti mill-parti l-kbira tal-MAs. Barra dan, l-ammonti li ntefqu fuq dan it-tip ta’ azzjoni lanqas mhuma magħrufin. 61. Fil-PO magħżula, l-inabbiltà li tintwera l-prestazzjoni tal-fondi tal-FSE għandha żewġ raġunijiet prinċipali. L-ewwel nett, għalkemm il-valuri mmirati ta’ rendiment kienu stabbiliti b’mod ġenerali, riżultati fattibbli u relevanti u għanijiet tal-impatti speċifiċi ma kinux stabbiliti sistematikament fil-livell tal-PO u tal-proġetti. It-tieni nett, kienu jeżistu nuqqasijiet fil-ġbir u r-reġistrazzjoni tad-data ta’ monitoraġġ u fl-organizzazzjoni ta’ attività ta’ evalwazzjoni kontinwa. In-nuqqas ta’ aċċess għal data ta’ prestazzjoni u valutazzjonijiet tal-azzjonijiet differenti li jkunu affidabbli, verifikabbli u fil-ħin jimpedixxi li jintlaħqu konklużjonijiet għat-teħid ta’ deċiżjonijiet attwalment u fil-futur. 62. Bosta minn dawn id-dgħufijiet rigward it-tfassil tal-PO u l-proċess ta’ monitoraġġ kienu diġà ġew identifikati mill-Qorti fir-Rapport Speċjali tagħha Nru 17/2009 "Azzjonijiet ta’ Taħriġ Vokazzjonali għan-Nisa kofinanzjati mill-Fond Soċjali Ewropew" li jkopri l-perjodu ta’ programmazzjoni preċedenti (2000-2006). RAKKOMANDAZZJONI 1 Il-Kummissjoni għandha teħtieġ li l-Istati Membri: (a) ifasslu l-PO tagħhom b’tali mod li l-prestazzjoni tal-fondi tal-FSE jkunu jistgħu jitkejlu. Il-popolazzjonijiet immirati għandhom ikunu definiti b’mod mhux ambigwu u għandhom jitfasslu għanijiet u indikaturi operazzjonali relevanti u kwantifikati biex jitkejlu r-rendimenti, ir-riżultati u l-impatti speċifiċi fil-livell tal-grupp tal-popolazzjoni mmirata. Għandhom jiġu stabbiliti punti ta’ riferiment intermedji u ġerarkija ta’ valuri mmirati. L-għanijiet tar-riżultati u tal-impatti speċifiċi tal-PO għandhom ikunu inkorporati fil-livell tal-proġetti, peress li dan jgħin fil-kisba tal-valuri mmirati tal-PO u jippermetti li l-pagamenti jkunu marbutin mal-prestazzjoni. (b) ifasslu s-sistema tagħhom ta’ monitoraġġ u evalwazzjoni b’tali mod li l-progress lejn il-valuri mmirati stabbiliti kollha jkun jista’ jitkejjel b’mod li jkun fil-ħin u li jinftiehem, f’intervalli adatti biex b’hekk ikunu jistgħu jittieħdu azzjonijiet korrettivi u jinsiltu lezzjonijiet għat-teħid ta’ deċiżjonijiet fil-futur. Tfassil bħal dan jeħtieġ il-ġbir fil-ħin ta’ data relevanti u verifikabbli, il-funzjonament tajjeb tas-sistemi elettroniċi tal-ipproċessar tad-data, evalwazzjonijiet kontinwi, ukoll fil-livell tal-gruppi mmirati, u, għall-azzjonijiet tal-FSE mmirati għaż-żieda fl-impjieg, il-kejl tal-effett nett fuq l-impjieg. 63. Fir-rigward tal-Kummissjoni, instab li din ma għandhiex għad-dispożizzjoni tagħha data tal-prestazzjoni konsistenti u affidabbli dwar valuri mmirati u fondi li jistgħu jiġu aggregati fil-livell tal-UE, u li b’hekk tkun tista’ tingħata informazzjoni ġenerali dwar il-kisbiet tal-FSE u a fortiori dwar l-ilħuq tal-objettivi strateġiċi tal-UE għall-impjieg. Id-diskrepanza fl-informazzjoni hija kkawżata prinċipalment minn tliet fatti. L-ewwel nett, il-leġislatur għadu ma ddefinixxiex il-kontenut preċiż tat-temi prijoritarji tal-UE, għalhekk l-MAs jagħtu interpretazzjoni differenti tal-kontenut tagħhom; it-tieni nett, attwalment kull MA għandha l-possibbiltà li tiddefinixxi l-indikaturi u l-valuri mmirati proprji tagħha; it-tielet nett, l-ebda wieħed mill-PO magħżula ma jipprovdi data dwar il-fondi allokati lill-gruppi mmirati differenti. RAKKOMANDAZZJONI 2 Sabiex il-Kummissjoni tipprovdi data adatta dwar il-mezzi mobilizzati u r-riżultati miksuba mill-FSE hija għandha tikseb informazzjoni konsistenti u affidabbli mill-Istati Membri. B’mod aktar speċifiku, il-Kummissjoni għandha toħroġ indikaturi komuni obbligatorji li jridu jiġu inklużi mill-Istati Membri fil-PO tagħhom; it-temi prijoritarji tal-UE għandhom ikunu konformi mal-istrateġiji tal-UE u l-kontenut tagħhom definit b’mod ċar mil-leġislatur. 64. Il-valutazzjoni mill-Kummissjoni tas-sistemi ta’ ġestjoni u kontroll fl-Istati Membri hija attwalment orjentata lejn il-pagamenti u l-konformità finanzjarja u għalissa mhux lejn il-prestazzjoni. L-għan prinċipali tal-kontrolli huwa t-tnaqqis tal-impatt finanzjarju tal-iżbalji u l-istess orjentazzjoni tinsab fil-gwida mogħtija mill-Kummissjoni lill-MAs fir-rigward tar-responsabbiltajiet tagħhom f’dan il-qasam. Barra dan, il-verifikazzjonijiet imwettqa mill-Kummissjoni għandhom ikunu dokumentati aħjar. In-nuqqas ta’ sekwenza tal-verifika suffiċjenti jagħmilha diffiċli ħafna li tiġi ġġudikata l-firxa u l-konsistenza tal-kontrolli. RAKKOMANDAZZJONI 3 Il-Kummissjoni għandha: (a) tanalizza fil-fond il-kwistjonijiet dwar il-prestazzjoni meta tkun qed torganizza l-valutazzjoni tas-sistemi ta’ ġestjoni u kontroll; u (b) ittejjeb id-dokumentazzjoni tal-kontrolli tagħha billi tiżgura li jkun hemm sekwenza tal-verifika li tippermetti li l-firxa u l-konsistenza ta’ dawn il-kontrolli jiġu vvalutati. Dan ir-Rapport ġie adottat mill-Awla II, immexxija mis-Sur Harald NOACK, Membru tal-Qorti tal-Awdituri, fil-Lussemburgu fil-laqgħa tagħha tat- 12 ta’ Diċembru 2012. Għall-Qorti tal-Awdituri +++++ TIFF +++++ Vítor Manuel da Silva Caldeira President [1] L-għan tal-Aġenda ta’ Lisbona kien li sal-2010 l-UE ssir l-ekonomija l-iktar kompetittiva u dinamika fid-dinja, imsejsa fuq l-għarfien, kapaċi għal tkabbir ekonomiku sostenibbli b’aktar impjiegi ta’ kwalità aħjar u koeżjoni soċjali ikbar. [2] Ewropa 2020, imnedija fl-2010, tissostitwixxi l-Aġenda ta’ Lisbona. Din tittratta t-twassil ta’ tkabbir intelliġenti, sostenibbli u inklużiv. L-istrateġija tiffoka fuq ħames għanijiet li għandhom jinkisbu sal-2020 fl-oqsma tal-impjieg, l-innovazzjoni, l-edukazzjoni, it-tnaqqis tal-faqar u l-klima/enerġija. [3] L-Artikolu 17(1) tat-Trattat dwar l-Unjoni Ewropea u l-Artikolu 317 tat-Trattat dwar il-Funzjonament tal-Unjoni Ewropea (ĠU C 115, 9.5.2008, p. 1). [4] Il-PO huwa dokument li jiġi prodott wara proċess twil u ddettaljat ta’ negozjar li jinvolvi konsultazzjonijiet mal-partijiet interessati, evalwazzjoni ex-ante u laqgħat bilaterali bejn il-Kummissjoni u l-Istati Membri. [5] L-istruttura istituzzjonali tiġi kkompletata b’Awtorità taċ-Ċertifikazzjoni, li l-funzjoni tagħha hija li tiċċertifika lill-Kummissjoni li l-infiq li jkun qed jiġi ddikjarat għar-rimborż ikun korrett, jirriżulta minn sistema kontabilistika affidabbli u huwa konformi mar-regoli applikabbli tal-UE u dawk nazzjonali. Awtorità tal-Verifika tivverifika l-effettività tal-funzjonament tas-sistemi ta’ kontroll u hija responsabbli għad-dikjarazzjoni tal-għeluq u r-rapport lill-Kummissjoni. [6] L-Artikolu 27(3) tar-Regolament tal-Kunsill (KE, Euratom) Nru 1605/2002 tal- 25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU L 248, 16.9.2002, p. 1). [7] Il-prinċipju ta’ ekonomija jeħtieġ li r-riżorsi li jintużaw mill-istituzzjoni fis-segwitu tal-attivitajiet tagħha għandhom ikunu disponibbli fil-waqt, fi kwantità u kwalità adatti u bl-aħjar prezz. Il-prinċipju ta’ effiċjenza huwa kkonċernat bl-aqwa relazzjoni bejn ir-riżorsi użati u r-riżultati miksuba. Il-prinċipju ta’ effettività huwa kkonċernat bl-ilħuq tal-objettivi speċifiċi stabbiliti u l-kisba tar-riżultati maħsuba. [8] L-Artikoli 14 u 60 tar-Regolament tal-Kunsill (KE) Nru 1083/2006 tal- 11 ta’ Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni u li jħassar ir-Regolament (KE) Nru 1260/1999 (ĠU L 210, 31.7.2006, p. 25). [9] L-istrateġija UE 2020 ma tinkludix valur immirat speċifiku għar-rata ta’ impjieg tal-popolazzjoni ta’ ħaddiema aktar imdaħħlin fiż-żmien. Madankollu, sabiex jintlaħaq l-uniku objettiv għall-impjieg kwantifikat tal-UE, jiġifieri li, b’mod ġenerali, 75 % ta’ dawk minn 20 sa 64 sena jkunu impjegati, se jkun jinħtieġ li proporzjon ogħla tal-popolazzjoni tibqa’ taħdem sa età aktar avvanzata. Barra dan, ir-rata ta’ impjieg ta’ ħaddiem aktar imdaħħal fiż-żmien qed tiġi monitorjata mill-Kummissjoni bħala element li jikkontribwixxi għall-miri ta’ Ewropa 2020 fir-rapport ta’ attività annwali tad-DĠ Impjiegi, Affarijiet Soċjali u Inklużjoni. [10] L-Anness IV tar-Regolament (KE) Nru 1083/2006 jipprovdi lista ta’ temi enumerati, mill-impjieg fin-numru 62 (Żvilupp ta’ sistemi u strateġiji ta’ tagħlim tul il-ħajja f’kumpanniji; taħriġ u servizzi għal impjegati sabiex itejbu l-adattabbiltà tagħhom għall-bidla; promozzjoni tal-intraprenditorija u l-innovazzjoni) san-numru 74 (Żvilupp tal-potenzjal uman fl-ambitu tar-riċerka u l-innovazzjoni, b’mod partikolari permezz ta’ studju post-graduate u t-taħriġ ta’ riċerkaturi, u attivitajiet ta’ netwerking bejn universitajiet, ċentri ta’ riċerka u negozji). It-tema prijoritarja 67 hija intitolata "Miżuri li jinkoraġġixxu x-xjuħija attiva u li jtawlu l-ħajja tax-xogħol". Ir-Regolament jeħtieġ li fil-PO tagħhom l-MAs jipprovdu ripartizzjoni tal-fondi tal-FSE li huma beħsiebhom jonfqu fuq dawn it-temi, u fir-rapporti annwali ta’ implimentazzjoni tagħhom is-somom kumulattivi impenjati għal dawn it-temi. L-istima tal-fondi li għandhom jintefqu hija indikattiva, li jfisser li l-MAs mhumiex marbutin biha. [11] Il-PO koperti huma Emilia Romagna (l-Italja), Ingilterra u Ġibiltà (ir-Renju Unit), Polonja, Puglia (l-Italja), Sassonja-Anhalt u Thüringen (il-Ġermanja). [12] L-istħarriġ tnieda f’Mejju 2011 u għalaq f’Settembru 2011. [13] Definizzjoni użata mill-Kunsill Ewropew ta’ Stokkolma 2001 li kkompleta l-Aġenda ta’ Lisbona. [14] L-eċċezzjonijiet huma l-PO tal-Ingilterra u Ġibiltà u tal-Polonja. [15] F’kull PO, l-MA tiddefinixxi l-prijoritajiet li fuqhom se tonfoq il-fondi tal-FSE (eż. adattabbiltà tal-forza tax-xogħol, aċċess għall-impjieg, assistenza teknika). Dawn il-prijoritajiet jissejħu assijiet prijoritarji u jinkludu, f’livell aktar baxx, operazzjonijiet u azzjonijiet li se jiġu implimentati mill-fornituri permezz ta’ proġetti. [16] Il-qafas regolatorju attwali jeħtieġ l-istabbiliment ta’ għanijiet speċifiċi fil-livell tal-assi prijoritarju biss. [17] Mis-sitt PO vverifikati, dan kien possibbli biss għall-PO Ingilterra u Ġibiltà. [18] Skont il-mudell imniżżel fl-Anness XVI tal-Corrigendum għar-Regolament tal-Kummissjoni (KE) Nru 1828/2006 tat- 8 ta’ Diċembru 2006 li jistabbilixxi r-regoli għall-implimentazzjoni tar-Regolament tal-Kunsill (KE) Nru 1083/2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni u tar-Regolament (KE) Nru 1080/2006 tal-Parlament Ewropew u tal-Kunsill dwar il-Fond Ewropew għall-Iżvilupp Reġjonali (ĠU L 45, 27.12.2006, p. 3). [19] F’pubblikazzjoni tal-2012 tal-Kummissjoni Ewropea (Demography, active ageing and pensions (Demografija, tixjiħ attiv u pensjonijiet), gwida Ewropa Soċjali, Volum 3, p. 31), it-tixjiħ attiv huwa deskritt bħala t-tħeġġiġ ta’ persuni aktar imdaħħlin fiż-żmien biex jibqgħu attivi billi jkomplu jaħdmu aktar fit-tul u jirtiraw aktar tard, billi jimpenjaw ruħhom f’ħidma ta’ volontarjat wara l-irtrar u billi jkollhom ħajja awtonoma u b’saħħitha. B’mod ċar, din id-definizzjoni tmur lil hinn minn kwalunkwe għan tal-impjieg għall-grupp ta’ età ta’ 55 - 64 sena. [20] Il-PO Sassonja-Anhalt u Thüringen. [21] Il-PO attwali huma mill-2007 sal-2013. Peress li l-MAs għandhom għad-dispożizzjoni tagħhom żmien żejjed ta’ sentejn għall-konklużjoni tagħhom, il-perjodu ta’ żmien veru tal-PO huwa ta’ disa’ snin. [22] Il-Corrigendum għar-Regolament (KE) Nru 1828/2006 iniżżel fl-Anness XXIII id-data kwantitattiva dwar il-parteċipanti li l-MAs huma meħtieġa jikkonumikaw lill-Kummissjoni skont l-assi prijoritarju. Id-dejta hija relatata mal-għadd ta’ parteċipanti, li għandu jitqassam skont is-sess, skont l-istatus fis-suq tax-xogħol, skont l-età, skont il-grupp vulnerabbli u skont il-kisba edukattiva. [23] Fil-Polonja r-rati ta’ effettività tal-impjiegi ġew stabbiliti fl-2011 għal xi miżuri li kellhom jiddaħħlu fil-livell tal-proġetti. Madankollu, fiż-żmien taż-żjara tal-verifika f’Mejju 2011, ma kien għadu tnieda l-ebda proġett taħt din il-proċedura l-ġdida. [24] Il-Polonja qed tikkunsidra li ddaħħal approċċ bħal dan fil-futur. Madankollu, fiż-żmien taż-żjara tal-verifika f’Mejju 2011, ma kien għadu tnieda l-ebda proġett taħt din il-proċedura l-ġdida. Għall-PO Emilia Romagna, il-pagamenti għal xi korsijiet ta’ taħriġ – li ma jaqgħux taħt it-tema prijoritarja 67 tal-UE – huma b’xi mod marbuta mal-parteċipazzjoni b’suċċess ta’ dawk li jitħarrġu. Għall-PO Puglia, f’xi proġetti li jkopru +/- 390 mara, il-pagamenti jiddependu fuq is-sejbien ta’ impjieg minn 75 % tal-parteċipanti. [25] Rendiment hawnhekk jintuża fis-sens ta’ riżultat jew impatt speċifiku. [26] Fil-Ġermanja, il-PO tal-FSE jiġu implmentati permezz ta’ skemi ta’ finanzjament amministrattivi reġjonali (Art). Dawn jiddefinixxu l-kondizzjonijiet għall-finanzjament, it-tip ta’ azzjonijiet u l-proċeduri amministrattivi li għandhom jiġu segwiti. Mhuwiex meħtieġ li l-MA jew il-korp implimentat iniedu l-iskemi ta’ finanzjament tal-FSE proprji tagħhom; jistgħu jintużaw dawk eżistenti. [27] L-Artikolu 32 tar-Regolament (KE) Nru 1083/2006. [28] Id-dokumenti strateġiċi l-oħra inkwistjoni huma n-National Strategic Reference Framework (il-Qafas ta’ Referenza Strateġiku Nazzjonali) u l-Union Strategic Guidelines on cohesion (il-Linji Gwida Strateġiċi tal-Unjoni dwar il-koeżjoni). Dawn iż-żewġ dokumenti, l-ewwel wieħed imħejji mill-Istati Membri u t-tieni wieħed mill-Kummissjoni, jorbtu l-Fondi Strutturali u l-Politika ta’ Koeżjoni mal-kisba tal-għanijiet ta’ Lisbona, u issa ta’ dawk tal-Ewropa 2020. [29] Il-Kummissjoni Ewropea, id-DĠ Impjiegi, Affarijiet Soċjali u Inklużjoni, il-Perjodu ta’ programmazzjoni 2007-2013. Aide-Mémoire għall-uffiċjali, Novembru 2006. [30] Madankollu għandu jkun innutat li għall-PO Sassonja-Anhalt u l-PO Thüringen, il-Kummissjoni kitbet rapport b’kummenti dwar it-taqsimiet differenti tal-PO. [31] Dan huwa l-każ għall-MAs għall-Polonja, Sassonja-Anhalt u Thüringen. Possibbiltà, li attwalment mhix qed tiġi investigata mill-MAs, tista’ tkun li tinkiseb mis-servizzi tal-impjieg data aggregata (u għalhekk anonima) għall-parteċipanti tal-FSE bħala grupp. [32] L-Artikolu 67 tar-Regolament (KE) Nru 1083/2006. [33] L-Artikoli 37, 47 u 48 tar-Regolament (KE) Nru 1083/2006 jistipulaw li l-PO għandu jkun fihom deskrizzjoni tas-sistema ta’ valutazzjoni (evalwazzjoni) u li l-valutazzjonijiet (evalwazzjonijiet) għandhom jitwettqu qabel, waqt jew wara l-perjodu ta’ programmazzjoni minn esperti jew korpi funzjonalment indipendenti mill-Awtoritajiet ta’ Ċertifikazzjoni u ta’ Verifika tal-FSE u li l-Istati Membri għandhom jipprovdu r-riżorsi meħtieġa għat-twettiq tal-valutazzjonijiet (evalwazzjonijiet), jorganizzaw il-produzzjoni u l-ġbir tad-data meħtieġa u jużaw id-diversi tipi ta’ informazzjoni pprovduti mis-sistema ta’ monitoraġġ. [34] Id-Dokument ta’ ħidma Nru 2 - indicators for monitoring and evaluation (indikaturi għall-monitoraġġ u l-evalwazzjoni) (Awwissu 2006); u d-Dokument ta’ ħidma Nru 5 – evaluation during the programming period (evalwazzjoni matul il-perjodu ta’ programmazzjoni) (April 2007). [35] Id-Dokument ta’ ħidma Nru 6 – measuring structural funds employment effects (il-kejl tal-effetti tal-fondi strutturali fuq l-impjieg) (Marzu 2007). [36] Id-Dokument ta’ ħidma Nru 6 – measuring structural funds employment effects (il-kejl tal-effetti tal-fondi strutturali fuq l-impjieg), Marzu 2007, p. 3. [37] L-evalwaturi tal-PO Ingilterra u Ġibiltà jiddiskutu fir-rapport tagħhom is-sejbiet fil-livell ġenerali u fil-livell tal-popolazzjonijiet differenti mmirati mill-azzjonijiet, inkluż il-grupp ta’ ħaddiema aktar imdaħħlin fiż-żmien. Dan huwa partikolarment il-każ fl-istudju dwar l-Ugwaljanza bejn is-Sessi u l-Opportunitajiet indaqs, l-Istudji ta’ Koorti u l-Impatti Bikrija tal-Fond Soċjali Ewropew 2007-2013. [38] Għall-PO Polonja, inħarġu żewġ rapporti mill-organizzazzjonijiet ta’ implimentazzjoni intermedji wara ż-żjara tal-verifika tagħna ta’ Mejju 2011 fir-rigward tal-impatt ta’ ċerti azzjonijiet fuq l-attività professjonali ta’ ħaddiema aktar imdaħħlin fiż-żmien (f’rapport wieħed il-grupp ta’ età ’l fuq minn 45 sena u fir-rapport l-ieħor il-grupp ta’ età ’l fuq minn 50 sena). Huwa ppjanat li t-tielet rapport li jkopri l-grupp ta’ età ’l fuq minn 55 sena jitwettaq fl-2012. [39] F’Mejju 2011 l-evalwaturi għall-PO Ingilterra u Ġibiltà ppubblikaw kalkolu tal-effetti netti tal-FSE fuq l-impjieg (Early Impacts of the ESF 2007-2013 - Impatti Bikrija tal-FSE 2007-2013), għalkemm bl-użu ta’ metodu differenti minn dak rakkomandat mill-Kummissjoni. [40] L-Artikoli 14, 67, 68 u 72 tar-Regolament (KE) Nru 1083/2006. [41] L-Istati Membri stabbilixxew Kumitat ta’ Monitoraġġ għal kull PO. Il-kompitu prinċipali tiegħu huwa s-superviżjoni tal-implimentazzjoni tal-PO mill-MA. [42] Ir-Rapport Annwali dwar is-sena finanzjarja 2010, p. 131 (ĠU C 326, 10.11.2011). --------------------------------------------------